**DĖL MOKYKLINIO AUTOBUSO PERĖMIMO ROKIŠKIO RAJONO SAVIVALDYBĖS NUOSAVYBĖN IR JO PERDAVIMO VALDYTI, NAUDOTI IR DISPONUOTI PATIKĖJIMO TEISE**

2020 m. liepos 31 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 6 ir 7 punktais, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 2 punktu ir 20 straipsnio 1 dalies 4 punktu ir atsižvelgdama į Nacionalinės švietimo agentūros 2020 m. liepos 22 d. raštą Nr. SD-1581 (1.6 E) „Dėl geltonųjų autobusų skyrimo įgyvendinant projektą „Tikslinių transporto priemonių (geltonųjų autobusų) įsigijimas“Nr. 09.1.3-CPVA-V-704-01-0002“,Rokiškio rajono savivaldybės taryba n u s p r e n d ž i a:

1. Sutikti perimti Rokiškio rajono savivaldybės nuosavybėn savarankiškosioms funkcijoms įgyvendinti valstybei nuosavybės teise priklausantį ir šiuo metu Nacionalinės švietimo agentūros (2019 m. rugsėjo 1 d. Ugdymo plėtotės centras, Specialiosios pedagogikos ir psichologijos centras, Švietimo ir mokslo ministerijos Švietimo aprūpinimo centras, Nacionalinis egzaminų centras, Švietimo informacinių technologijų centras ir Nacionalinė mokyklų vertinimo agentūra buvo reorganizuoti jungimo būdu, juos sujungiant į naują juridinį asmenį – Nacionalinę švietimo agentūrą) patikėjimo teise valdomą mokyklinį M2 klasės autobusą „Iveco Daily 50C18“, kurio vieneto įsigijimo (likutinė) vertė su PVM – 45 012,00 eurų.

2. Perduoti sprendimo 1 punkte nurodytą turtą, jį perėmus savivaldybės nuosavybėn, Rokiškio Juozo Tūbelio progimnazijai valdyti, naudoti ir disponuoti juo patikėjimo teise.

3. Įgalioti Rokiškio rajono savivaldybės administracijos direktorių Andrių Burnicką savivaldybės vardu pasirašyti sprendimo 1 punkte nurodyto turto priėmimo ir perdavimo aktą.

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Rita Elmonienė

Rokiškio rajono savivaldybės tarybai

**DĖL TEIKIAMO SPRENDIMO PROJEKTO „DĖL MOKYKLINIO AUTOBUSO PERĖMIMO ROKIŠKIO RAJONO SAVIVALDYBĖS NUOSAVYBĖN IR JO PERDAVIMO VALDYTI, NAUDOTI IR DISPONUOTI PATIKĖJIMO TEISE“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas ir uždaviniai – sutikti perimti Rokiškio rajono savivaldybės nuosavybėn savarankiškosioms funkcijoms įgyvendinti valstybei nuosavybės teise priklausantį ir šiuo metu Nacionalinės švietimo agentūros patikėjimo teise valdomą mokyklinį M2 klasės autobusą „Iveco Daily 50C18“; perduoti mokyklinį autobusą, jį perėmus savivaldybės nuosavybėn, Rokiškio Juozo Tūbelio progimnazijai valdyti, naudoti ir disponuoti juo patikėjimo teise; įgalioti Rokiškio rajono savivaldybės administracijos direktorių Andrių Burnicką savivaldybės vardu pasirašyti sprendimo mokyklinio autobuso priėmimo ir perdavimo aktą.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos valstybės ir savivaldybių turto valdymo, naudojimo ir disponavimo juo įstatymas.

**Sprendimo projekto esmė.**

Nacionalinė švietimo agentūra, vadovaudamasi 2015 m. gruodžio 21 d. su Centrine projektų valdymo agentūra pasirašyta iš Europos Sąjungos struktūrinių fondų lėšų bendrai finansuojamo projekto „Tikslinių transporto priemonių (geltonųjų autobusų) įsigijimas“ Nr. 09.1.3-CPVA-V-704-01-0002 finansavimo sutartimi, vykdo projektą „Tikslinių transporto priemonių (geltonųjų autobusų) įsigijimas“. 2020 metais už projekto lėšas nupirkta dvidešimt M2 klasės „Iveco Daily 50C18“ mokyklinių autobusų, kurie vadovaujantis Švietimo, mokslo ir sporto ministro 2020 m. liepos 14 d. įsakymu Nr. V-1063 „Dėl mokyklų, kurioms 2020 metais geltonieji autobusai skiriami įgyvendinant iš Europos Sąjungos struktūrinių fondų lėšų bendrai finansuojamą projektą, sąrašo patvirtinimo“ paskirstyti savivaldybių mokykloms. Rokiškio rajono savivaldybei skirtas vienas „Iveco Daily 50C18“ mokyklinis autobusas pagal pateiktą savivaldybės paraišką. Šis autobusas perėmus savivaldybės nuosavybėn, bus perduotas Rokiškio Juozo Tūbelio progimnazijai valdyti, naudoti ir disponuoti juo patikėjimo teise.

**Galimos pasekmės, priėmus siūlomą tarybos sprendimo projektą:**

**teigiamos** – bus užtikrinamas mokinių pavėžėjimas;

**neigiamos** – nenumatyta.

**Kokia sprendimo nauda Rokiškio rajono gyventojams.**

Rokiškio Juozo Tūbelio progimnazija turės mokyklinį autobusą. Bus užtikrintas saugus mokinių pavėžėjimas.

**Finansavimo šaltiniai ir lėšų poreikis.**

Projekto įgyvendinimui bus reikalingos papildomos savivaldybės biudžeto lėšos transporto draudimui (privalomas ir kasko).

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo, kultūros ir sporto skyriaus vedėjo pavaduotoja Rita Elmonienė